Predkladacia správa

V správe o plnení aktualizovanej Koncepcii väzenstva v Slovenskej republike (ďalej len „správa“) sa predkladá hodnotenie dosiahnutých výsledkov plnenia jednotlivých zámerov, ktoré sú obsiahnuté v tomto programovom dokumente. Plnením úloh, ktoré sú vytýčené na roky 1998 – 2010, sa začali plniť už dlhodobé strategické zámery komplexného prispôsobenia slovenského väzenstva vyspelým väzenským systémom. 

Predkladanou správou sa poskytuje vláde Slovenskej republiky súhrnná a komplexná informácia o činnosti slovenského väzenstva, o dosiahnutých výsledkoch a o problémoch, ktoré rieši. 

V predkladanej správe sa hodnotí pôsobenie slovenského väzenstva pozitívne, hoci sa zmieňuje aj o niektorých pretrvávajúcich problémoch súvisiacich s dobudovaním niektorých objektov slúžiacich na ubytovanie obvinených a odsúdených, s vykonávaním pravidelnej údržby objektov ústavov a s úrovňou prostriedkov bezpečnosti v objektových sústavách ústavov.

V ostatnom období väzenstvo zaznamenáva vysoký nárast  počtov obvinených a odsúdených, čo sa prejavuje najmä v ústavoch na výkon väzby okrem iného aj využívaním ubytovacej kapacity na viac ako 100 %. Preto Zbor väzenskej a justičnej stráže urýchlene prehodnocuje využívanie aj iných vhodných objektov na ubytovanie obvinených, aby zmiernil dôsledky ich nárastu a aby bol zabezpečený účel väzby.

Uvedené problémy je možné riešiť len rekonštrukciou ústavov, budovaním nových a navýšením finančných prostriedkov pre Zbor väzenskej a justičnej stráže prostredníctvom štátneho rozpočtu – kapitoly Ministerstva spravodlivosti Slovenskej republiky.